هاد اليوماين ناض الشياط في فاس، رجال النظافة باللبسة ومكاين غير جمع وشطب، وطوموبيلات لاراديف كاع البولات لي محروقين بدلوهم، طبعا هادشي فلوطوروط منين غادي يدوز الملك أما في الأحياء راه باقي النص ديال البولات طافي،واجيهةقنطرة الكزارة في الخلا طلقو الخدامة يجمعو الزبل جابوهم غير مؤقتين حتى الكسوة ديال الشركة معندهم، ولكن من غير البولات والضواو في الخصات وجميع الزبل فراه تاحاجة ماتغيرات أو تحسنات في فاس، داك اللعبة ديال هذا جهدي عليك أمحمد الخامس، نفس الطريق المكرفصة الشبه رايبة ولي مسمية ظلما وعدوانا طريق لاطوروط هي لي داز منها الملك بحال العام لي فات نيت. نفس الحفاري بالظبط باقين كيلو ديال الزفت ماتزادش فداك الطريق بل العكس، هاد العام الطرقات رابو وتحفرو كثر من العام لي فات وحالتهم تشفي العدو، الطريق المدارسة لي كتدوز على بنسودة وتخرجك فلوطوروط وطريق موزار وصفرو وتازة ولات طريق الدوار ديالنا في الرحامنة حسن منها وحق مولانا، هادي يا حسرة راها الطريق المدارية لي زعمة دورها تنفس المدينة ماتعمرش بالحديد لي غير دايز وفي نفس الوقت ترتح السائقين عوض يدخلو وسط المدينة وزحامها ، ولكن للأسف حالة الطريق راه تخليك تفضل تدوز نهاة غير في السطوبات على أنكك تدوز تهلك راسك وحديدك تم. الإصلاحات الوحيدة لي قادرين عليها مسؤولي فاس حاليا هو جمع الزبل نقي لدنيا ضوي الخصات وشعل البولات لي وسط الشارع الرئيسي لي من المحتمل يدوز منو الملك وفقط، من غير هادشي المدينة راه غادا وكيتضرب كاع داك التاريخ ديالها في الزيرو وكتولي بحالها بحال تيسة والقرية والسبت جحجوح، لأن هاد الحالة لي وصلات ليها مدينة فا سراه معندها علاقة بالمدنية والتمدن، المغرب كامل غادي للقدام وبخطى واثقة وتابثة إلا فاس غادا مكسيرية بالمارشاريان، مكناس هاهي حداها وراها قادو ليها مدخل المدينة وحمرية تعاودات تزفتات والمحلات خدامين والمدينة نقية وتجددات والإصلاحات خدامة فيها، الحسيمة لي ناض فيها الصداع وراه المدينة تساراها كلها ماتلقاش زبلة في الأرض، نقية مجهزة وخدامين عليها، المحطة الطرقية ديالها والمرافق كلهم جداد وبأحسن حالة، وفاس التاريخ والعاصمة العلمية باقي فيها محطة بوجلود كتضربك ريحة البول لي خارجة منها باقي يالله وصلتي لواد فاس، عيب وعار هادشي لي واقع لفاس 
الملك في فاس طبعا المدينة تزينات تعلقو الرايات وتبدلو البولات المحروقين في الشوارع الرئيسية ولكن راه نفس الطريق المخربة لي لقاها الملك العام لي فات هي لي باقا وزادت تخربت كثر المدينة كلها تهلكات ولا أمل في الأفق